**ΔΕΛΤΙΟ ΤΥΠΟΥ**

Τις τελευταίες μέρες οι πολίτες των Χανίων συρρέουν στα Γραφεία της Κτηματογράφησης, σχηματίζοντας ουρές από τα ξημερώματα, προκειμένου να υποβάλλουν τις δηλώσεις τους. Η ανησυχία των πολιτών είναι έκδηλη. Οι επαγγελματίες που εμπλέκονται (δικηγόροι- μηχανικοί- λογιστές), παρά την υπερπροσπάθειά τους, αδυνατούν να εξυπηρετήσουν τους πολίτες – λόγω της εξαιρετικής δυσκολίας του εγχειρήματος να δηλωθούν εντός τόσο σύντομου χρονικού διαστήματος δεκάδες χιλιάδες δικαιώματα ιδιοκτητών επί ακινήτων- και μάλιστα σε μια περίοδο κατά την οποία **η συλλογή των απαραίτητων δικαιολογητικών για την υποβολή των δηλώσεων ήταν δυσχερής**.

Κατά το τελευταίο έτος επήλθε η συγχώνευση των περιφερειακών Υποθηκοφυλακείων (πλέον Αρχειοφυλακείων) και η μεταφορά τους στο Κτηματολογικό Γραφείο Χανίων. Αμέσως ξεκίνησε και η διαδικασία της ψηφιοποίησης αρχείων, **που τελεί ακόμα σε εξέλιξη και έχει καταστήσει, διαδοχικά και ανά πολλές εβδομάδες κάθε φορά, ΑΠΟΛΥΤΩΣ ΑΔΥΝΑΤΗ οποιαδήποτε έρευνα ακίνητης περιουσίας εντολέων**. Ακόμα και σήμερα λείπουν από το αρχείο του Υποθηκοφυλακείου τόμοι και συμβόλαια της Περιφέρειας Αλικιανού, με αποτέλεσμα να μην είναι δυνατή η εύρεση του συμβολαίου και η εμπρόθεσμη προσκόμισή του στα Γραφεία Κτηματογράφησης. Πλέον τούτων η έρευνα στα πρώην Υποθηκοφυλακεία γινόταν με καθυστέρηση και μεγάλη δυσκολία μετά την συγχώνευση αυτών λόγω προβλημάτων στην υλικοτεχνική υποδομή των Υποθηκοφυλακείων και της έλλειψης προσωπικού, προβλήματα για τα οποία έχουμε ήδη ενημερώσει τον αρμόδιο φορέα.

Πέραν αυτών, από τον μήνα Σεπτέμβριο τους τρέχοντος έτους επήλθε και η εφαρμογή του νέου Δικαστικού Χάρτη και η ενοποίηση των Υπηρεσιών Ειρηνοδικείου και Πρωτοδικείου, με αποτέλεσμα να καθυστερούν και διαδικασίες που συνδέονται άμεσα με τη διαδικασία της κτηματογράφησης, όπως για παράδειγμα η δημοσίευση διαθηκών, η έκδοση πιστοποιητικών περί ύπαρξης ή μη διαθήκης και περί αποποίησης ή μη κληρονομιάς. Με τις προσπάθειες της Διοίκησης του Πρωτοδικείου Χανίων σε συνεργασία με το Δικηγορικό Σύλλογο Χανίων και τον αξιέπαινο ζήλο των γραμματέων των Δικαστηρίων, προσπαθήσαμε και πετύχαμε να συντμηθούν οι ως άνω διαδικασίες. Όμως και πάλι σήμερα, λόγω της ασφυκτικής προθεσμίας, δεν είναι δυνατή η έκδοση όλων των ως άνω χιλιάδων πιστοποιητικών εντός τόσο σύντομου χρονικού διαστήματος.

Παράλληλα, τις τελευταίες μέρες και η ηλεκτρονική πλατφόρμα υποβολής δηλώσεων παρουσιάζει δυσλειτουργία ένεκα της υπερφόρτωσης και της αυξημένης χρήσης αυτής από τους χρήστες και της υποβολής μεγάλου αριθμού δηλώσεων, καθιστώντας εν μέρει αδύνατη και την ηλεκτρονική υποβολή των δηλώσεων, διογκώνοντας το πρόβλημα καθώς οι πολίτες ΔΕΝ προλαβαίνουν να υποβάλουν δηλώσεις.

Εκ των ανωτέρω προκύπτει ότι **ακόμα και σήμερα** υφίστανται λειτουργικά προβλήματα ένεκα των οποίων **καθίσταται αδύνατη- ή έστω- δύσκολη η υποβολή των δηλώσεων και η συλλογή των απαραίτητων πιστοποιητικών**.

Για όλους τους παραπάνω λόγους, **ζητάμε και θεωρούμε ως δεδομένη την παράταση της καταληκτικής προθεσμίας τουλάχιστον για έξι μήνες, προκειμένου οι πολίτες των Χανίων να έχουν την ευκαιρία να δηλώσουν τα εμπράγματα δικαιώματά τους και να μην απολέσουν αυτά, διαφορετικά παραβιάζεται το δικαίωμα της ιδιοκτησία τους σύμφωνα με το άρθρο 17 του Συντάγματος.**

Ο Πρόεδρος και το Διοικητικό Συμβούλιο

του Δικηγορικού Συλλόγου Χανίων